**Ügy típusa:** építményadó

**Jogszabály:** a helyi adókról szóló 1990. évi C. törvény 11.§ - 16. §

az építményadóról szóló 15/2014. (XI.21.) önkormányzati rendelet

a településkép védelméről szóló 2016. évi LXXIV. törvény

**Fontos tudnivalók:**

1. **Építmények adózása**

Adóköteles az Önkormányzat illetékességi területén lévő építmények közül a lakás és a nem lakás céljára szolgáló épület, épületrész. **Önkormányzati rendelet alapján mentes az építményadó alól:**

a) a magánszemély tulajdonában álló, lakás céljára szolgáló lakóépület(rész)e, ha azt kizárólag lakásként használják, illetve hasznosítják. Az adómentesség nem terjed ki azon lakásrész(ek)re, amelyet az adó alanya nem lakás céljára használ, vagy nem akként hasznosít;

b) mentesek az adó alól a társasházak azon épületrészei, melyek az ingatlan-nyilvántartásban önálló ingatlanként nem szerepelnek, amennyiben azok a társasház tulajdonosainak közös használatában állnak és a használatuk megfelel az alapító okiratban megjelölt eredeti rendeltetésüknek.

Építményadót annak kell fizetni, aki az év első napján az adóköteles épület/épületrész tulajdonosa. Több tulajdonos esetén a tulajdonosok tulajdoni hányadaik arányában adóalanyok. Amennyiben az ingatlant az ingatlan- nyilvántartásba bejegyzett vagyoni értékű jog terheli, az annak gyakorlására jogosult az adó alanya. Társasház, garázs és üdülő esetén a tulajdonosok önálló adóalanyok, a közös használatú helyiségek után viszont az említett közösség a fizetésre kötelezett. Több tulajdonos vagy vagyoni értékű jog gyakorlására jogosult esetén mindenki által írásban megkötött és az adóhatósághoz benyújtott megállapodásban az adóalanyisággal kapcsolatos jogokkal és kötelezettségekkel egy tulajdonost, vagy vagyoni értékű joggal rendelkezőt fel lehet ruházni.

Az adókötelezettség a használatbavételi, illetőleg a fennmaradási engedély kiadását követő év első napján **keletkezik**. Az engedély nélkül épült, vagy e nélkül használatba vett építmény esetében az adókötelezettség a tényleges használatbavételt követő év első napján keletkezik

Az **építményadó alanya** a kitöltött bevallási nyomtatvány benyújtásával tud eleget tenni bevallási kötelezettségének. Bevallást a tulajdonjog vagy vagyoni értékű jog megszerzését követő év január 15-ig kell megtenni. Nem kell újabb bevallást tenni mindaddig, amíg adókötelezettséget érintő változás nem következik be. A bevallás adatai alapján az ügyintéző a fizetendő adóról és fizetési határidőkről határozatot küld. Hiányosan benyújtott bevallás esetén az adóhatóság hiánypótlásra hívja fel az adózót. Amennyiben az adózó a hiánypótlási felhívásnak nem tesz eleget és a hiánypótlásra megállapított határidő meghosszabbítását sem kéri, vagy bevallási kötelezettségének nem tesz eleget, akkor ellenőrzés keretében kerül megállapításra az adókötelezettség adóbírság megállapításával.

Törvény alapján mentes az építményadó fizetési kötelezettség alól az alapító okiratban, alapszabályban meghatározott alaptevékenység kifejtésére szolgáló épület után az egyesület, az alapítvány, a közszolgáltató szervezet, a köztestület, a közhasznú társaság, az önkéntes kölcsönös biztosító pénztár, a magánnyugdíjpénztár abban az adóévben, amelyet megelőző adóévben folytatott vállalkozási tevékenységéből származó jövedelme (nyeresége) után sem bel-, sem külföldön adófizetési kötelezettsége, illetve - költségvetési szerv esetében - eredménye után a központi költségvetésbe befizetési kötelezettsége nem keletkezett. A feltételek meglétéről az adóalanynak írásban kell nyilatkoznia az adóhatóság részére
Adómentes az ingatlan nyilvántartási állapot szerint állattartásra vagy növénytermesztésre szolgáló épület vagy az állattartáshoz, növénytermesztéshez kapcsolódó tároló épület (pl. istálló, üvegház, terménytároló, magtár, műtrágyatároló) feltéve, hogy az épületet az adóalany rendeltetésszerűen állattartási, növénytermesztési tevékenységhez kapcsolódóan használja

Az **építményadó alapja**: az építmény m2-ben számított hasznos alapterülete.

**Az adó mértéke 800 Ft/m2/év**.

1. **Reklámhordozó adózása**

**Adóköteles az Önkormányzat illetékességi területén lévő ingatlanon elhelyezett reklámhordozó**. Reklámhordozónak minősül a gazdasági reklám közzétételét, elhelyezését biztosító, elősegítő vagy támogató eszköz, berendezés, létesítmény.

**Nem minősül gazdasági reklámnak** a cégtábla; üzletfelirat; a vállalkozás használatában álló ingatlanon elhelyezett, a vállalkozást népszerűsítő egyéb felirat és grafikai megjelenítés; üzlethelyiség portáljában (kirakatában) elhelyezett gazdasági reklám; járművön elhelyezett gazdasági reklám; a tulajdonos által az ingatlanán elhelyezett, annak elidegenítésére vonatkozó ajánlati felhívás (hirdetés); a helyi önkormányzat által lakossági apróhirdetések közzétételének megkönnyítése céljából biztosított táblán vagy egyéb felületen elhelyezett kisméretű hirdetések.

**Reklámhordozó után adót annak kell fizetni**, aki az év első napján a reklámhordozó Polgári Törvénykönyv szerinti tulajdonosa.

Az **adókötelezettség** a reklámhordozó elhelyezésére vonatkozó hatósági engedély kiadását, engedély hiányában a reklámhordozó ingatlanon való elhelyezését követő év első napján kezdődik.

**Adókötelezettség megszűnik** a reklámhordozó lebontása, eltávolítása vagy megsemmisülése évének utolsó napjával, de legkorábban az adókötelezettség keletkezése évének utolsó napjával.

**Az adó alapja**: a reklámhordozó reklámközzétételre használható, m2-ben – két tizedesjegy pontossággal – számított felülete

**Az adó** **mértéke**: 12.000,- Ft/m2/év

Formanyomtatvány az adatbejelentéshez megtalálható a <http://www.vecses.hu/polgarmesteri-hivatal/adoosztaly> az adóosztály formanyomtatványai között.

Az eljárás illetékmentes.

Ügyintézési határidő 30 nap. Az ügyintézési határidőbe nem számít bele a hiánypótlástól annak teljesítéséig terjedő idő.

**Ügyintézés helye:** Polgármesteri Hivatal Adó Osztály földszint 2. szoba

**Ügyintéző neve, elérhetőségei:** Bátori Pálné

tel.: 555-253, fax: 555-269, ado@vecses.hu